Dagpengeperioden er blevet halveret. Men hvordan får du overhovedet dagpenge? Avisen.dk guider dig gennem de mange krav, regler og papirer
Der er over 110.000 ledige danskere og få job at komme efter. Derfor er en fyring skræmmende sandsynlig for mange.
Men hvad gør du egentlig dagen efter fyresedlen, hvis du hurtigst muligt vil sikre dig de dagpenge, som kan få hverdagens økonomi til at hænge sammen?
Avisen.dk guider dig her til, hvordan du trodser junglen af kontrol, krav og papirarbejde og hurtigt får søgt dagpenge.
Du kan søge om dagpenge, hvis du har været medlem af en a-kasse i mindst et år og står til rådighed for arbejdsmarkedet.
Regn ud, hvor meget du kan få. Brug for eksempel den automatiske udregner fra HK's a-kasse. Beløbet afhænger af, hvor meget du har arbejdet de seneste tre år, og hvad du har tjent.
Du skal melde dig ledig på dit lokale jobcenter. Det gør du her på jobnet.dk. Din a-kasse registrerer automatisk tilmeldingen.
CV'et skal indeholde oplysninger om dine tidligere job, uddannelse og andet, som er vigtigt for dit arbejdsliv. CV'et skal oprettes senest tre uger efter, du er meldt ledig.